Fiċ-ċentru LEAP tal-Birgu hemm għadd ta' kaxex mimlija b'ikel, lesti biex minn għada t-Tnejn jibdew jitqassmu għand erbat elef familja. Dan bħala parti mill-Programm Ewropew għat-Tqassim tal-Ikel, FEAD, maħsub li jkun ta' nifs għall-familji fil-bżonn li għandhom bżonn ikunu megħjuna biex ilaħħqu mal-ħtiġijiet ta' kuljum. Iżda, dan il-proċess ifisser iktar milli wieħed jimla żaqqu. It-tqassim ta' kaxex tal-ikel li huwa l-punt ta' kuntatt ma' familji vulnerabbli. Mal-Kullħadd, id-direttur ta' LEAP Stephen Vella spjega kif kull kaxxa tiswa sittin ewro filwaqt li dawk il-familji li jieħdu żewġ kaxex, il-valur ilaħħaq il-mitt ewro. Il-familji li se jibbenefikaw mill-programm FEAD ġew identifikati mid-dipartiment tas-Sigurta' Soċjali u dan wara li tkun saret analiżi tas-sitwazzjoni tagħhom, l-introjtu tagħhom u l-benefiċċji soċjali li jieħdu. Wara li jiġbru l-kaxxa mimlija ikel, tibda ħidma oħra essenzjali biex verament ikun indirizzat il-faqar f'pajjiżna. X'jiġri wara li jiġbru l-kaxxa? Il-ġbir tal-kaxxa bl-ikel huwa l-punt fejn il-familja vulnerabbli tersaq għall-għajnuna. "Aħna li nagħmlu malli jiġu jiġbru l-kaxxa, nagħmlu l-kuntatt magħhom tant li jkun hemm il-ħaddiema tagħna preżenti malli jinġabru l-kaxex. Minn hemm nsaqsuhom għall-kunsens tagħhom biex imorru fid-djar tagħhom, naraw il-familja kif qiegħda, kif nistgħu ngħinuhom iktar u noħorġuhom mir-realtà tagħhom" spjega d-Direttur ta' LEAP Stephen Vella. Dan ifisser li familja vulnerabbli ma tiħux biss il-kaxxa tal-ikel magħha iżda wkoll għajnuna sabiex toħroġ minn dik is-sitwazzjoni. Għajnuna li qed tħalli l-frott Il-ħidma qrib dawn il-familji qed twassal biex jirrealizzaw li hemm l-għajnuna. "Il-fatt li qegħdin nersqu lejhom u mmorru aħna fid-djar tagħhom qed jirrealizzaw li s-soċjetà tixtieq tgħinhom" qal Stephen Vella. Fil-fatt, permezz ta' dan il-proġett, kien hemm 'il fuq minn mija u sittin persuna lil llum 'il ġurnata sabu xogħol. "Bil-mod il-mod qed jindunaw li hawn ħafna skemi u servizzi li jistgħu jibbenefikaw minnhom fosthom it-tapering, l-in-work benefit u ċ-childcare. Aħna qed nippromwovu dawn is-servizzi biex neradikaw il-faqar f'pajjiżna" sostna Stephen Vella. Min se jibbenefika minn FEAD? Dawk li se jibbenefikaw minn FEAD huma: – Familji li jirċievu servizzi mhux kontributorji u għandhom wild wieħed inqas minn sittax-il sena dipendenti. – Persuni li jgħixu waħedhom li jirċievu l-pensjoni tal-età. – Familji li jirċievu l-benefiċċju tal-enerġija u għandhom wild wieħed inqas minn sittax-il sena dipendenti. – Persuni li jieħdu l-pensjoni tad-diżabilità u ma jaħdmux. Il-programm FEAD jiswa erba' miljuni u sitt mitt elf ewro, huwa mifrux fuq medda ta' tliet snin u ħamsa u tmenin fil-mija tal-ammont huwa ffinanzjat minn fondi Ewropej. Din hija r-raba' darba li qed jitqassam ikel lil familji vulnerabbli hekk kif dan diġà seħħ f'Jannar, f'Marzu, f'Lulju u issa f'Novembru. Il-kaxxi se jitqassmu minn sbatax-il ċentru. Il-maġġoranza tal-familji li se jibbenefikaw minn dan il-programm jgħixu l-Qawra jew fin-Nofsinhar ta' Malta. Bidla f'attitudni nnutata Mhix faċli li persuna tersaq 'il quddiem u tiġbor kaxxa ikel. Dak li jkun jaf iħoss sens ta' umiljazzjoni għas-sitwazzjoni li jinsab fiha. Sfida li qed tingħeleb u dan għaliex nbniet relazzjoni speċjali bejn in-nies li jmexxu l-proġett u l-familji. 'Sirna nafu lill-familji' sostna Stephen Vella. 'Hemm min qed jirrealizza li iktar ma tavvanza iktar aħjar u aħna qed ninkoraġġuhom biex ma jibqgħux jiddependu fuq il-benefiċċju u jaqdfu għal rashom.' Vella żied jgħid li saħansitra qed ikun hemm min jirrifjuta li jieħu l-kaxxa u jitolbu biex il-kaxxa tmur għand familja f'sitwazzjoni agħar minn tiegħu. Ġest li juri kemm dawn il-persuni huma kommessi li joħorġu mis-sitwazzjoni li qegħdin fiha. Differenti minn programm preċedenti Taħt amministrazzjoni preċedenti dawn il-familji kienu jieħdu ikel li kienet tqassam l-Unjoni Ewropea. Din id-darba infetaħ proċess ta' tender u minn hawn intgħażlet kumpanija lokali. Flimkien mad-Dipartiment tas-Saħħa saret ħidma biex jintgħazel l-aqwa ikel li faċilment issibu fuq l-ixkaffa tas-supermarket. Għaldaqstant il-familji se jirċievu ikel sustanzjuż. Filfatt, tneħħew ikel bħall-gallettini, oħrajn li huma biz-zokkor jew oħrajn li jmorru kontra d-dieta bilanċjata tal-familja. Programm rikonoxxut Mill-Unjoni Ewropea Il-mod kif il-programm FEAD qed ikun operat f'pajjizna ġibed l-attenzjoni tal-Unjoni Ewropea. Kien innutat kif il-familji ma kinux qed imorru d-dar b'kaxxa ikel biss f'idejhom izda magħhom jieħdu lura sens ta' tama li s-sitwazzjoni li qegħdin fiha tista' tinbidel. Kien għalhekk li ħa l-premju magħruf bħala l-Best Practice.